༄༅། །འགྲོ་བའི་མགོན་པོ་གཙང་པ་རྒྱ་རས་ལ་བརྟེན་པའི་བླ་སྒྲུབ་ཐུན་མོང་མ་ཡིན་པ་བཞུགས་སོ། །

ན་མོ་གུ་རུ་ཛྙཱ་ན་བཛྲ་ཡེ། གང་སྐུ་སྣང་སྟོང་ཆུ་ཟླའི་དཔེར་འོས་ཀྱང༌། །དེ་ནི་རྙོག་མས་ནོགས་ལ་ཁྱོད་སྐུ་གཙང༌། །གང་གསུང་ལྷ་ཡི་རྔ་ཆེན་དང་མཚུངས་ཀྱང༌། །དེ་ནི་ལྷ་ཡུལ་ཁྱོད་གསུང་ཀུན་ལ་ཁྱབ། །གང་ཐུགས་ནམ་མཁའི་དབྱིངས་དང་ཆོས་མཐུན་ཡང༌། །དེ་ནས་དངོས་མེད་ཁྱོད་ཐུགས་ཡོན་ཏན་མཛོད། །དེ་ཕྱིར་དཔེ་མེད་བསམ་གྱིས་མི་ཁྱབ་པའི། །ཁྱབ་བདག་འཁོར་ལོའི་མགོན་དེར་ཕྱག་བགྱིའོ། །ཞེས་དམ་པའི་ཡུལ་ལ་མཆོད་པར་བརྗོད་ནས་འདིར་གང་ཞིག་གླེང་བར་བྱ་བའི་གཞི་ནི། རྒྱ་ཆེ་བའི་ལུང་ཐམས་ཅད་ཀྱི་གཙོ་བོ། རྨད་དུ་བྱུང་བའི་ཟབ་པ་ཐམས་ཅད་ཀྱི་བླ་མ། ཕུལ་དུ་ཕྱིན་པའི་རིགས་པ་ཐམས་ཅད་ཀྱིས་གྲུབ་པ། གཅིག་ཤོས་ཀུན་གྲོལ་གྱི་གདམས་ངག ཚེ་གཅིག་གིས་བླ་མ་སྐུ་བཞིའི་སར་ཁྲིད་པའི་རིམ་པ། ལམ་ཟབ་ཐུན་མོང་མ་ཡིན་པའི་ཆ་ལག མོས་པ་ལམ་བྱེད་སྤྲུལ་སྐུའི་རྣལ་འབྱོར་ཀྱི་དབང་དུ་བྱས་ཏེ། དཔལ་ལྡན་འབྲུག་པ་རིན་པོ་ཆེ་གདུང་དང་ན་བཟའི་མཚན་ཅན་འགྲོ་མགོན་ཡེ་ཤེས་རྡོ་རྗེའི་ཞབས་ལ་བརྟེན་པའི་བླ་སྒྲུབ་ཀྱི་ཆོ་ག་ཁྱེར་བདེ་བ་ཞིག་དགོད་པ་ལ། སྦྱོར་དངོས་རྗེས་གསུམ་ལས། དང་པོ་ལ་དྲུག སྐྱབས་སེམས། བརྒྱུད་འདེབས། དམ་ཚིག་གསུམ་བསྐྱེད། བཀའ་བསྒོ། སྲུང་འཁོར། མཆོད་རྫས་བྱིན་གྱིས་བརླབ་པའོ། །དང་པོ་ནི། སྤྱི་འགྲོས་ཀྱི་སྐྱབས་འགྲོ་མ་ནམ་བཞི་སྐོར་དང༌། བསྟོད་ཚོགས་དོན་བརྒྱུད་བླ་མའི་གསོལ་འདེབས་ནས་མཚམས་རོལ་བར་སྔོན་དུ་བཏང་ནས། ཕྱོགས་བཅུ་བཞུགས་པ་དང༌། ཇི་ལྟར་དུས་གསུམ་གྱིས་སྐྱབས་སེམས་བྱའོ། །གཉིས་པ་ནི། རང་གི་ཕུང་ཁམས་སྐྱེ་མཆེད་ནས་བསྐྱབ་ཏུ་གསོལ་ཞེས་པའི་བར་དང༌། དེ་ནས་སྐུ་བཞིའི་དབང་ཕྱུག་རྒྱལ་བ་རྡོ་རྗེ་འཆང་སོགས་ནས། སྐུ་གསུམ་སེམས་ལ་ཐོབ་པར་བྱིན་གྱིས་རློབས། བླ་མ་རྣམས་འོད་དུ་ཞུ་ནས་རང་ལ་ཐིམ་པར་གྱུར་པའི་བར་རོ། །གསུམ་པ་ནི། རང་ཉིད་གཞི་དུས་ཀྱི་བླ་མ་རྡོ་རྗེ་སེམས་དཔའ་ཐོག་མ་དང་ཐ་མ་མེད་པའི་ཀུན་ཏུ་བཟང་པོ། བརྟན་གཡོ་ཐམས་ཅད་ཀྱི་ཁྱབ་དག་ཏུ་གྱུར་པ་དེ་ཉིད་ཐུགས་རྗེ་ཆེན་པོའི་དབང་གིས་ཁམས་གསུམ་གྱི་སྲིད་པ་ན་འགྲོ་བའི་དོན་མཛད་པའི་ཕྱིར་སྐད་ཅིག་གིས་བླ་མ་རྡོ་རྗེ་འཛིན་པའི་སྐུར་བཞེངས་པར་གྱུར་ཞེས་བརྗོད། དེ་ནས་ཐུགས་ཀྱི་དམ་ཚིག་བཟུང་བའི་ཕྱིར་རྡོ་རྗེ་ལག་ཏུ་བླངས་ཏེ། ཧཱུཾ། རྡོ་རྗེ་གསོར་བ་མཛེས་པ་ཡིས། །སེམས་ཅན་ཐམས་ཅད་བསྒྲལ་བར་བྱ། །རྣམ་ཐར་ཆོས་སུ་བྱེད་པ་སྟེ། །སྙིང་པོ་མཆོག་གི་རྡོ་རྗེ་བཟུང༌། །མཧཱ་བཛྲ་ཧཱུཾ། གསུང་གི་དམ་ཚིག་བཟུང་བའི་ཕྱིར་དྲིལ་བུ་ལག་ཏུ་བླངས་ཏེ། ཨཱཿ ཤེས་རབ་ཐབས་ཀྱི་ཆོ་ག་ཡིས། །འགྲོ་བ་རྣམས་ནི་སད་པའི་བདག །མི་ཤེས་འདམ་དུ་བྱིང་བ་ཡི། །སེམས་ཅན་དོན་ཕྱིར་དཀྲོལ་བར་བྱ། །དྷརྨ་གཎྜེ་ཨཱཿ སྐུའི་དམ་ཚིག་བཟུང་བའི་ཕྱིར་མཉམ་སྦྱོར་གྱི་ཕྱག་རྒྱ་བྱས་ཏེ། ཨོཾ། ཨཱ་ལི་ཀཱ་ལི་མཉམ་སྦྱོར་བས། །མཉམ་པར་བཞག་པ་ཧཱུཾ་གི་ལུས། །ཕྱོགས་བཅུ་ཀུན་ཏུ་བསྒྲག་བྱ་སྟེ། །ཤེས་རབ་ཐབས་ཀྱི་སྒྲ་སྒྲོག་བྱ། །སྐབས་དེར་བསངས་ཆུ་སྒྲུབ་པར་འདོད་ན། བུམ་པའང་དུང་ཆོས་ཀྱི་སྟེང་དུ་བཟླ་བྱའི་སྔགས་ཀྱི་ཕྲེང་བ་བཀོད་དེ་སུམྦྷ་ནི་ཅི་རིགས་བཟླས་པའི་མཐར་བསངས་ཆུ་ནུས་པ་དང་ལྡན་པར་གྱུར་ཞེས་བརྗོད་པས་གྲུབ་བོ། །བཞི་པ་ནི། བགེགས་གཏོར་བཤམས་ལ། ཨོཾ་ཨཱཿཧཱུཾ་གིས་བྱིན་རླབས་དང༌། ཨ་ཀཱ་རོས་བསྔོས་ཏེ། ཧཱུཾ། ང་ནི་དཔལ་ལྡན་རྡོ་རྗེ་འཆང་སོགས་ནས། མྱུར་བ་ཉིད་དུ་ཕྱིར་དེངས་ཤིག །སུམྦྷ་ནི་སོགས་ཀྱིས་བསྐྲད། ལྔ་པ་ནི། འོག་ཐམས་ཅད་རྡོ་རྗེའི་ས་གཞི་སོགས་ནས་བཛྲ་རཀྵ་རཀྵའི་བར་གྱིས་སྲུང་བའི་འཁོར་ལོ་བསྒོམ། དྲུག་པ་ནི། སྭབྷ་ཝས་མཆོད་རྫས་བསངས་སྦྱངས་བྱས་ཏེ། སྟོང་པའི་ངང་ལས། རྣམ་པའི་ཆོས་ཐམས་ཅད་འོད་གསལ་དབྱིངས་སུ་སྡོམ་པའི་ཏིང་ངེ་འཛིན་དང་རིག་པའི་སྟོབས་ཀྱིས་ཕྱི་ནང་གསང་བའི་མཆོད་པ་དེ་དག་རེ་རེས་ཀྱང་རྒྱ་ནམ་མཁའ་དང་མཉམ་པ། ཡུལ་དུས་ཐམས་ཅད་དུ་འབྱུང་བ་ཟད་མི་ཤེས་པའི་རང་བཞིན་ནམ་མཁའི་མཛོད་དུ་བྱིན་གྱིས་བརླབ་པར་གྱུར། ཨོཾ་ན་མཿསརྦ་ཏ་ཐཱ་ག་ཏ་སོགས་ཕྱག་རྒྱ་དང་བཅས་ཏེ་སྤེལ་བར་བསམ་མོ། །གཉིས་པ་དངོས་གཞི་ལ། ཆིག་སྒྲུབ་དང༌། ཚོགས་སྒྲུབ་གཉིས་ལས། དང་པོ་ནི། ཞིང་དང་བསམ་པ་དངོས་པོ་གསུམ། །གཅིག་ཏུ་དྲིལ་ལ་གསོལ་བ་ཐོབ། །གང་འདོད་འབྲས་བུ་འབྱུང་བར་ངེས། །ལྟེམ་རྐྱང་མ་བྱེད་ནཱ་རོ་པ། །ཞེས་གསུངས་པ་ལྟར། །ཞིང་དང༌། བསམ་པ་དང༌། དངོས་པོ་འབུལ་བ་དང་གསུམ་ལས། དང་པོ་བསམ་པ་དངོས་གཞིའི་སྔོན་དུ་བླངས་ཏེ། ཚེ་མེད་བཞི་ནས་བཟུང༌། སེམས་ཅན་ཐམས་ཅད་ཀྱི་དོན་དུ་བླ་མ་སྐུ་བཞིའི་གོ་འཕང་ཐོབ་པར་བྱ། དེའི་ཆེད་དུ་ལམ་བཟང་བླ་མའི་རྣལ་འབྱོར་ལ་འཇུག་པར་བྱའོ་སྙམ་དུ་སྨོན་འཇུག་བྱང་ཆུབ་ཀྱི་སེམས་བསྐྱེད་ནས། ཨོཾ་སྭ་བྷཱ་ཝ་ཤུདྷཿསརྦ་དྷརྨཿ སྭ་བྷཱ་ཝ་ཤུདྷོ྅ཧཾ། མདུན་རྟེན་ཚོམ་བུ་དང་སྐུ་གཟུགས་ལ་སོགས་པའི་ཆོས་ཐམས་ཅད་ཟུང་འཇུག་རབ་ཏུ་མི་གནས་པའི་སྟོང་པ་ཉིད་དུ་གྱུར་ཞེས་བརྗོད་པས་དོན་དམ་བྱང་ཆུབ་ཀྱི་སེམས་བཟུང་བར་བྱའོ། །གཉིས་པ་དངོས་གཞི་བསོད་ནམས་ཀྱི་ཞིང་བསྒྲུབ་པར་བྱ་བ་ལ་དྲུག མདུན་རྟེན་བསྐྱེད་པ། སྤྱན་འདྲེན་པ། དགུག་ཅིང་གཞུག་པ། དབང་བསྐུར་རྒྱས་བཏབ། བྱོན་ཟིན་འབུལ་བ། ཕྱག་འཚལ་བའོ། །དང་པོ་ནི། སྟོང་པའི་ངང་ལས། མདུན་གྱི་ནམ་མཁར་སྟོང་པ་ཉིད་ཨེ་ཡིག་གི་རང་བཞིན་ཡོངས་སུ་གྱུར་པའི་ཆོས་འབྱུང་འབྱུང་བ་རིམ་བརྩེགས་རི་རབ་པདྨ་རྭ་གུར་དང་བཅས་པའི་སྣ་ཚོགས་རྡོ་རྗེའི་གཞིར། ཡེ་ཤེས་ལྔའི་རང་བཞིན་གྱི་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞི་དང་ལྡན་པ། འདོད་སྣམ། ཕ་གུ དྲྭ་བ་དྲྭ་ཕྱེད། ཤར་བུ། བྱ་འདབ། པུ་ཤུ། དབུས་འཕྱུར་བུ་རིན་པོ་ཆེ་ཏོག་གིས་བརྒྱན་པ། པདྨ་ལ་གནས་པའི་ཆོས་ཀྱི་འཁོར་ལོ་རི་དྭགས་གདུགས་ལ་སོགས་པས་སྤྲས་པའི་ནང༌། སྣ་ཚོགས་པདྨ་འདབ་མ་བརྒྱད་པའི་ལྟེ་བ་ལ་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་པདྨ་ཟླ་ཉི་བརྩེགས་པའི་གདན་ལ། རྒྱུ་དུས་ཀྱི་བླ་མ་རྡོ་རྗེ་སེམས་དཔའ་ཧཱུཾ་ཡིག་གི་རྣམ་པར་གནས་པ་འཕྲོ་འདུ་དོན་གཉིས་བྱས་ཡོངས་སུ་གྱུར་པ་ལས། འབྲས་དུས་ཀྱི་བླ་མ་རིགས་རྣམས་ཀུན་གྱི་ཁྱབ་བདག་ཆེན་པོ། དཔལ་ལྡན་འབྲུག་པ་རིན་པོ་ཆེ་གདུང་དང་ན་བཟའི་མཚན་ཅན་ཆོས་རྗེ་འགྲོ་བའི་མགོན་པོ་གཙང་བ་རྒྱ་རས་ཟག་མེད་འོད་སྐུ་མཚན་དཔེའི་ཡིད་རིས་གསལ་ལ་རྫོགས་པ། ཡོན་ཏན་གྱི་ལུས་ཡོངས་སུ་རྫོགས་པའི་རྟགས་སུ་གསུས་ཁྱིམ་ཆེ་ལ་སྐུ་ཤ་རྒྱས་པ། ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་པའི་མཚོན་བྱེད་དུ་སྐུ་ལ་ཆོས་གོས་གསུམ་དང་པཎྜི་ཏའི་སྟོད་དགབ་གསོལ་བ། དབུ་ལ་རིགས་ཀྱི་རྟགས་སུ་རིན་པོ་ཆེ་སྣ་ལྔས་ཕྲས་བཏབ་པའི་སྒོམ་ཞྭ་དབང་གི་མདངས་ཅན་གསོལ་ཞིང༌། སྲིད་ཞིའི་མཐའ་ལ་མི་གནས་པའི་བརྡར་ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས་པ། གསུང་ཟབ་རྒྱས་ཆོས་ཀྱི་དགའ་སྟོན་འགྱེད་པའི་སླད་དུ་ཕྱག་གཉིས་ཆོས་ཀྱི་འཁོར་ལོའི་ཕྱག་རྒྱ་ཐུགས་ཀར་བཅང་བ། ཐུགས་ཇི་ལྟ་ཇི་སྙེད་མཁྱེན་པའི་ཡེ་ཤེས་ལྔ་དང་ལྡན་པའི་བརྡར་འོད་ལྔའི་ཕྲེང་བ་འཁྲིགས་པའི་དབུས་ན་བཞུགས་པར་གྱུར། མདུན་གྱི་འདབ་མ་རྣམས་ནས་གཡས་བསྐོར་དུ། སྟོན་འཁོར་དགོངས་པ་མཉམ་པའི་སློབ་མའི་གཙོ་བོ་གྲུབ་པའི་ཁྱུ་མཆོག་པ་རི་བ་དང༌། སྐྱང་མོ་ཁ་པ། བརྒྱ་ཡགས་པ་དང༌། འབྲས་མོ་བ། ལོ་རས་པ་དང༌། རྒོད་ཚངས་པ། གདུང་འཛིན་སྤྲུལ་སྐུ་རྣམ་གཉིས་བཅས། དེ་རྣམས་ནང་དུ་རྣལ་འབྱོར་གྲུབ་པའི་རྟོགས་པ་མངོན་དུ་གྱུར་ཀྱང༌། ཕྱིར་ཚངས་སྤྱོད་ངུར་སྨྲིག་འཛིན་པའི་ཆས་ཀྱི་བརྒྱན་ཏེ་གཙོ་བོ་ལ་འདུད་པའི་ཚུལ་དུ་བཞུགས་པའོ། །དེའི་བར་ཁྱམ་ནང་མར་བཀའ་བརྒྱུད་གྲུབ་ཐོབ་རྒྱ་མཚོ་སྤྱི་དང༌། ཁྱད་པར་གདུང་འཛིན་སེངྒེའི་མཚན་ཅན་རྣམས་ཀྱིས་གཙོས་དབུ་ཆེ་གྲུབ་ཐོབ་ཉིས་སྟོང་བརྒྱད་བརྒྱའི་ཚོགས་ཀྱིས་ཡོངས་སུ་བསྐོར་བ། ཕྱི་ཁྱམས་ཀྱི་ཁོར་ཡུག་ཐམས་ཅད་དུ་ཡི་དམ་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་དང་བཅས་པ་བཞུགས་པར་གྱུར། ལྷ་དེ་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿ སྙིང་གར་ཧཱུཾ། དེ་དག་ལས་འོད་འཕྲོས་རང་བཞིན་ཆོས་ཀྱི་དབྱིངས་དང༌། ཤར་ཕྱོགས་མངོན་དགའི་ཞིང་དང༌། གངས་ཅན་གྲུབ་པའི་གནས་སོགས་ཐམས་ཅད་ནས། དཔའ་བོ་དང་རྣལ་འབྱོར་མས་བསྐོར་བའི་ཡེ་ཤེས་ཀྱི་འཁོར་ལོ་སྟེང་གི་ནམ་མཁར་ཕེཾ། ཕྱག་རྒྱ་དང་བཅས་མིག་གྱེན་དུ་ཕྱོགས་ཏེ་མདུན་མཁར་སྤྱན་དྲངས། གཉིས་པ་ནི། དེ་ནས་སྤོས་འཐུལ་ཞིང་དྲིལ་བུ་འཁྲོལ་ཏེ། ཧཱུཾ། འགྲོ་མགོན་ཐུགས་རྗེ་སོགས་ནས་ས་མ་ཡ་སྟྭཾ་གྱིས་བར་དང༌། དེ་ནས་རྔ་སིལ་འབུད་དཀྲོལ་སོགས་རོལ་མོའི་བྱེ་བྲག་གིས་བསུས་ཏེ་སྤྱན་འདྲེན་ནོ། །གསུམ་པ་ནི། ཕྱག་རྒྱ་དང་བཅས། བཛྲ་ཨངྐུ་ཤ་ཛཿ སོགས་ནས་གཉིས་སུ་མེད་པར་གྱུར་ཞེས་པའི་བར་གྱི་དམ་ཡེ་བསྲེ་བའོ། །བཞི་པ་ནི། ཐུགས་ཀའི་འོད་ཟེར་གྱིས་སོགས་ནས་དབུ་རྒྱན་པར་གྱུར་ཞེས་པའི་བར་གྱིས་རྒྱས་བཏབ་བོ། །ལྔ་པ་ནི། ཧཱུཾ། མགོན་པོ་འདིར་ནི་བྱོན་པ་ལེགས་སོགས་ནས་པདྨ་ཀ་མ་ལ་ཡེ་སྟྭཾ་ཞེས་པའི་བར་མཆོད་ཡོན་དང་ཞབས་བསིལ་པད་ཕུལ་ནས་གདན་ལ་བཞུགས་པར་བསམ་མོ། །དྲུག་པ་ནི། གང་གི་འཁོར་བའི་ཉེས་པ་ནི་སོགས་ནས། རྡོ་རྗེ་ཅན་ཞབས་པད་ལ་འདུད་ཅེས་པའི་བར་གྱི་བསགས་སྦྱོང་ཡན་ལག་གི་དང་པོ་ཕྱག་འཚལ་བའོ། །གསུམ་པ་དངོས་པོ་མཆོད་པའི་བྱ་བ་ལ་གཉིས། ཕྱི་ནང་གི་མཆོད་པ་དང་བསྟོད་པ། བསགས་སྦྱོང་ཡན་ལག་གི་ལྷག་མ་བླང་བའོ། །དང་པོ་ནི། དེ་ཡང་ཚོགས་སྒྲུབ་ཚོགས་འཁོར་གྱི་དབང་དུ་བྱས་ན་དངོས་པོ་བཟང་ཞིང་གྱ་ནོམས་པའི་མཆོད་པ་བཤམས་ནས། ཕྱི་ནང་གསང་བ་དེ་ཁོ་ན་བཞིའི་མཆོད་བསྟོད་རྒྱས་པ་ཡོན་ཏན་ཀུན་འབྱུང་གི་གཞུང་ལས་བྱུང་བ་ལྟར་འབུལ། འདིར་ཆིག་སྒྲུབ་བསྙེན་པའི་དབང་དུ་བྱས་ཏེ། ཡན་ལག་བརྒྱད་ལྡན་སོགས་མཆོད་པ་བཅུ་གཉིས་སྨོན་ལམ་དང་སྦྱར་བའི་མཆོད་པ་འབུལ་བ་དང༌། སྙིང་རྗེ་ཆེན་པོ་སོགས་ཆེན་པོ་བཅུ་གཉིས་སྒོ་ནས་བསྟོད་པར་བྱའོ། །གཉིས་པ་ནི། བདག་དང་མཁའ་མཉམ་སོགས་ནས་ཡན་ལག་ལྷག་མ་དང་སྡོམ་བཟུང་རྣམས་བླང་བར་བྱའོ། །དེ་ནས་གོང་དུ་བསྟན་པའི་ལུང་གི་འཕྲོར། གཅིག་ཏུ་དྲིལ་ལ་གསོལ་བ་ཐོབ། །ཅེས་གསུངས་པའི་གསོལ་བ་འདེབས་པ་ལ། ཕྱི་ནང་གསང་གསུམ་ལས། དང་པོ་ཕྱི་སྒྲུབ་ཞབས་བརྟན་གསོལ་འདེབས་ཀྱི་དབང་དུ་བྱས་ཏེ། ཆོས་རྗེ་རང་གི་མཛད་རྣམ་ལ་དམིགས་ཏེ་གསོལ་བ་འདེབས་པ་ནི། དཔལ་ལྡན་འཇིག་རྟེན་དབང་ཕྱུག་ཐམས་ཅད་ཀྱི། །ཅོད་པན་གཅིག་པུར་གྱུར་པ་ཆོས་ཀྱི་རྒྱལ། །མཐའ་ཡས་འགྲོ་ལ་ཕན་བདེའི་བྱེད་པ་པོ། །དཔལ་ལྡན་འབྲུག་པའི་ཞབས་ལ་གསོལ་བ་འདེབས། །བོད་ཡུལ་གཙང་གི་ཡུལ་གྲུབ་རྒྱ་གྲོང་ཞེས། །ས་ལ་སུམ་རྩེན་དགའ་བའི་ཚལ་བཀོད་པར། །སཱ་ལ་ཆེན་པོ་ལྟ་བུའི་བྱད་རིགས་སུ། །རྣམ་བཞིས་གཟིགས་པར་མཛད་ལ་གསོལ་བ་འདེབས། །སྤྲུལ་པས་སྒྱུ་མ་བཟུང་བར་མཛད་པ་ཁྱོད། །ཕྱོགས་བཅུ་བུ་མོའི་འགྲམ་པར་ཡ་མཚན་ནི། །གསར་པའི་སྨུག་རྩི་བྱུག་ལ་བྱེད་པོ་ཡི། །རྣམ་པར་སྤྲུལ་པར་མཛད་ལ་གསོལ་བ་འདེབས། །ཁུ་ལོའི་འབྲོག་ཏུ་ཡུམ་ལ་བལྟམས་མ་ཐག །ལྭ་བའི་ན་བཟའ་ཅན་ཡང་ཐང་དཀར་སྤྲུལ། །ཚངས་པའི་སྒོ་ང་བརྟོལ་ནས་སྤྲུལ་པའི་སྐུ། །སྲུང་བའི་མ་མར་མཛད་ལ་གསོལ་བ་འདེབས། །ཁྱོད་ནི་བདེན་པར་ཞེན་པའི་རི་བོ་ཀུན། །བསྙིལ་བར་གོམས་པས་བྱིས་པའི་དུས་ཉིད་ནས། །སྲ་མཁྲེགས་རྡོ་བའི་ངོས་ལ་འཇིམ་པ་བཞིན། །ཞབས་རྗེས་གསལ་བར་བཀོད་ལ་གསོལ་བ་འདེབས། །རྒྱ་ཆེན་ཆོས་ཀུན་གཟིགས་པའི་སྤྱན་ལྡན་ཁྱོད། །འགྲོ་འདིར་རིག་གནས་སློབ་པའི་ཚུལ་སྟོན་པ། །འདི་མི་མི་མཆོག་ཟས་གཙང་སྲས་པོ་ཡི། །སྤྱོད་པའི་མཐའ་དང་མཉམ་ལ་གསོལ་བ་འདེབས། །ཀུན་དགའ་བསྐྱེད་པའི་ལེགས་བཤད་འོད་སྟོང་གིས། །མཁས་ཀུན་ཡིད་མཁའ་ཉིན་མོར་མཛད་ནས་ཁྱོད། །གངས་ཅན་རི་བོའི་མདའ་བསྣུན་དབང་པོ་ཡི། །སྲས་ཀྱི་ཐུ་བོར་གྱུར་ལ་གསོལ་བ་འདེབས། །དེ་ནས་དེ་ཝི་ཀོ་ཏྲིར་ལོ་གསུམ་དུ། །སྤོང་བའི་བརྟུལ་ཞུགས་ཉིད་ཀྱིས་འདའ་བ་ན། །མེ་ཏོག་གཞུ་ཅན་དཔུང་ལས་རྣམ་རྒྱལ་བའི། །དར་དཔྱངས་རྒྱལ་མཚན་བསྒྲེང་ལ་གསོལ་བ་འདེབས། །རྣལ་འབྱོར་གྲུབ་པའི་སྤྱོད་ལ་ཆས་པའི་ཚེ། །འཐུང་སྤྱོད་གྲོང་དུ་འཁོར་ལོ་སྡོམ་པ་ཡིས། །ལུང་བསྟན་དེ་བཞིན་རྡོ་རྗེ་བཙུན་མོས་ཀྱང༌། །དབུགས་ཆེན་འབྱིན་པར་མཛད་ལ་གསོལ་བ་འདེབས། །ལུང་བསྟན་བརྙེས་ནས་ཞིང་དེའི་མཁའ་འགྲོ་དང༌། །མཁའ་འགྲོའི་དབང་མོ་བྱེ་བས་བླ་མར་བཟུང༌། །དེའི་ཚེ་སྐྱིལ་ཀྲུང་གཅིག་གིས་ཟླ་བ་གསུམ། །གཡོ་མེད་ཡང་དག་འཇོག་ལ་གསོལ་བ་འདེབས། །འཁྲུལ་བྲལ་འོད་གསལ་ངང་དུ་ཞུགས་པའི་ཚེ། །རྣམ་གཟིགས་ལ་སོགས་སངས་རྒྱས་དཔའ་བོ་བདུན། །མངོན་སུམ་བྱོན་ནས་ཟབ་མོའི་གདམས་པ་སྩལ། །ཇི་སྙེད་མཁྱེན་པར་མཛད་ལ་གསོལ་བ་འདེབས། །དབུས་འགྱུར་ཚལ་དུ་མུ་སྟེགས་གཉིས་འཐུང་དགྲ །སྨྲ་བའི་སེངྒེ་ནཱ་རོ་པར་གྱུར་པའི། །གཏམ་དང་ལྷན་ཅིག་བསྟན་པས་ས་ཆེན་པོ། །ཁྱབ་པའི་ལུང་བསྟན་ཐོབ་ལ་གསོལ་བ་འདེབས། །རྒྱལ་བའི་དགོངས་པ་དགོངས་ནས་ཇི་བཞིན་དུ། །འཆད་ཅིང་སྒྲུབ་དང་བསྒྲུབ་ལ་སྦྱོར་བ་ཡང༌། །ཁྱོད་ཉིད་ཁོ་ནར་རིག་ནས་གངས་ཅན་གྱི། །བླ་མའི་བླ་མར་གྱུར་ལ་གསོལ་བ་འདེབས། །གདུལ་བྱ་ཀུན་ལ་རང་རང་སྐལ་བ་དང༌། །འཚམས་པར་འཇུག་པའི་ཆོས་ཚུལ་ཇི་སྙེད་པ། །སྟོན་པར་མཛད་འདིས་ཁྱོད་དང་ཐུབ་པའི་དབང༌། །ཐ་མི་དད་པར་མཛད་དེ་གསོལ་བ་འདེབས། །གཞན་ཡང་དབང་རྣོན་ཚེ་འདིས་སངས་རྒྱས་སུ། །ངེས་པར་མཛད་ཅིང་རྡོ་རྗེའི་ཚིག་ཐམས་ཅད། །ཇི་བཞིན་འབྱེད་པའི་རྡོ་རྗེ་འཆང་ཆེན་པོ། །ཁྱོད་ལས་གཞན་དུ་མེད་པར་གསོལ་བ་འདེབས། །གངས་རིའི་མགུལ་དུ་རྡོ་རྗེ་གདན་བཀོད་ལ། །འོག་མིན་གནས་ཀྱང་འདི་བས་གཞན་དུ་ཅི། །ཁ་སྦྱོར་ཡན་ལག་བདུན་ལྡན་ལོངས་སྤྱོད་རྫོགས། །དཀྱིལ་འཁོར་ཡོངས་ཀྱི་གཙོ་བོར་གསོལ་བ་འདེབས། །དབང་ཕྱུག་ཁྱོད་ཀྱིས་རྗེས་བཟུང་འཇིག་རྟེན་གསུམ། །དཀར་བརྒྱུད་གསུང་གི་མེ་ཏོག་ཐོད་བཅིང་དང༌། །ཡོན་ཏན་དོ་ཤལ་མཛེས་པའི་གྲུབ་རིགས་ཀྱིས། །ས་ཆེན་སྐལ་བཟང་མཛད་ལ་གསོལ་བ་འདེབས། །གང་སྐུ་མཐོང་ཐོས་དྲན་དང་དང་བ་ཡིས། །ཉེས་པ་ཀུན་ལས་གྲོལ་ལ་ཡ་མཚན་ཅི། །ཁྱོད་སྐུས་རེག་པའི་རྡུལ་ཕྲན་རེ་རེས་ཀྱང༌། །སྲིད་སྐྱོབ་ངོ་མཚར་སྟོན་དེར་གསོལ་བ་འདེབས། །ཁྱོད་ནི་ཞི་བའི་དབྱིངས་སུ་གཤེགས་གྱུར་ཀྱང༌། །མཐའ་ཡས་འགྲོ་ལ་ཆགས་པ་མ་བཟློག་པས། །སླར་ཡང་སྤྲུལ་པའི་སྣང་བརྙན་ཇི་སྙེད་ཀྱིས། །འགྲོ་བའི་དོན་ཀུན་མཛད་དེར་གསོལ་བ་འདེབས། །བདག་དང་མཐའ་ཡས་འགྲོ་བ་ཐམས་ཅད་ཀྱིས། །འདི་ནས་བཟུང་སྟེ་བྱང་ཆུབ་སྙིང་པོའི་བར། །ཡང་དག་ལམ་གྱི་ས་མཁན་དགེ་བའི་བཤེས། །ཁྱོད་ལས་གཞན་དུ་མེད་དོ་ཐུགས་རྗེ་གཟིགས། །བདག་ཀྱང་སྐྱེ་བ་ཀུན་ཏུ་དམ་པའི་ཆོས། །མ་ལུས་འཛིན་པའི་ཐོས་བསམ་སྒོམ་གསུམ་གྱིས། །ཡོན་ཏན་རྒྱ་མཚོའི་ཕ་རོལ་ལེགས་སོན་ཏེ། །བླ་མེད་བླ་མ་ཉིད་དུ་གྱུར་ཅིག་གུ །ཞེས་ཀུན་མཁྱེན་གྱི་གསུང་ལ་ཕྲན་ནས་གསོལ་འདེབས་ཀྱི་ཁ་སྐོང་བགྱིས་པའོ། །དེ་ནས་དཔལ་ལྡན་འཇིག་དབང་ཚིགས་བཅད་གཅིག་གི་འཕྲོ་མཐུད་དེ། གུས་པའི་ལུས་ལས་སྙན་པའི་ངག་ཕྱུང་ནས། །དང་བའི་ཡིད་ཀྱིས་གུས་ཤིང་གསོལ་བ་འདེབས། །ཉམས་མྱོང་རྒྱུན་ཆད་མེད་པར་བརྟན་པ་དང༌། །རྟོགས་པ་མཆོག་ཏུ་གྱུར་པ་བསྐྱེད་དུ་གསོལ། །ཞེས་ཚིག་བཅད་གཉིས་སྦྲེལ་ནས་གྲངས་ཅི་འཐོན་དུ་གསོག མཐར་བླ་མ་སྐུ་ཁམས་བཟང་བར་སོགས་ནས་ཆོས་སྟོན་མཛད་ཅིང་བཞུགས་གྱུར་ཅིག །ཅེས་པའི་བར་གྱིས་གྲུབ་བོ། །གཉིས་པ་ནང་སྒྲུབ་གསོལ་འདེབས་ཀྱི་དབང་དུ་བྱས་ཏེ། བདག་དང་དཀྱིལ་འཁོར་པ་ཐམས་ཅད་ཀྱི་འཁོར་ལོའི་མགོན་པོ་ལ་ཀུན་འདུས་ནོར་བུ་ལུགས་སུ་གསོལ་བ་འདེབས་པ་ནི། རྗེ་མ་ལུས་ཀུན་ཁྱབ་སྒྲིབ་གཉིས་དག་པ་ཡི། །བླ་མ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆི། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆི། །རྗེ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆི། །སེམས་ཅན་ཐམས་ཅད་ཀྱི་ཆོས་སྐུ་མངོན་དུ་གྱུར་པར་བྱིན་གྱིས་བརླབ་ཏུ་གསོལ། །མཉམ་རྗེས་འདྲེས་པའི་རྟོགས་པ་འཆར་བར་བྱིན་གྱིས་བརླབ་ཏུ་གསོལ། །རྒྱུན་ཆད་མེད་པའི་ཉམས་མྱོང་བརྟན་པར་བྱིན་གྱིས་བརླབ་ཏུ་གསོལ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆི། །རྗེ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆི། །མ་འགགས་ཀུན་ཁྱབ་སྐུ་ལ་ཞིང་ཁམས་སྣང༌། །དུས་གསུམ་རྒྱལ་བའི་སྤྲིན་ཚོགས་འཁྲིགས་པ་ཡི། །བླ་མ་ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆི། །རྗེ་ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆི། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆི། །སེམས་ཅན་ཐམས་ཅད་ཀྱི་སྐུ་མཚན་དང་དཔེ་བྱད་ཀྱི་བརྒྱན་པར་བྱིན་གྱིས་བརླབ་ཏུ་གསོལ། །གསུང་དབྱངས་ཡན་ལག་དྲུག་ཅུ་དང་ལྡན་པར་བྱིན་གྱིས་བརླབ་ཏུ་གསོལ། །ཐུགས་ཤེས་བྱའི་དཀྱིལ་འཁོར་མཐའ་དག་གསལ་ཞིང་རྒྱས་པར་བྱིན་གྱིས་བརླབ་ཏུ་གསོལ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆི། །རྗེ་ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆི། །རྗེ་དམིགས་མེད་ཐུགས་རྗེས་གང་འདུལ་སྐུར་སྟོན་པ། །འགྲོ་བ་མ་ལུས་སྨིན་པར་མཛད་པ་ཡི། །བླ་མ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆི། །རྗེ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆི། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆི། །རྗེ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆི། །སེམས་ཅན་རེ་རེའི་མདུན་དུ་སྤྲུལ་པར་རེ་རེ་སྣང་ནུས་པར་བྱིན་གྱིས་བརླབ་ཏུ་གསོལ། །དེ་སྣང་མ་ཐག་ཏུ་སེམས་ཅན་ཐམས་ཅད་མངོན་པར་རྫོགས་པར་སངས་རྒྱས་པར་བྱིན་གྱིས་བརླབ་ཏུ་གསོལ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆི། །རྗེ་ཐུགས་རྗེ་སྤྲུལ་པའི་སྐུ་ལ་སྐྱབས་སུ་མཆི། །རྗེ་ཟག་མེད་ཁྱབ་བདག་སྐྱེ་མེད་ཆོས་ཀྱི་སྐུ། །སྣང་སྟོང་ཟུང་འཇུག་འགགས་མེད་ལོངས་སྤྱོད་རྫོགས། །གང་འདུལ་དེར་སྟོན་ཀུན་ཁྱབ་སྤྲུལ་པའི་སྐུ། །རྗེ་སྐུ་གསུམ་བདག་ཉིད་ཁྱོད་ལ་སྐྱབས་སུ་མཆི། །བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆི། །རྗེ་སངས་རྒྱས་རིན་པོ་ཆེ་ལ་སྐྱབས་སུ་མཆི། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། །བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆི། །རྗེ་སངས་རྒྱས་རིན་པོ་ཆེ་ལ་སྐྱབས་སུ་མཆི། །སེམས་ཅན་ཐམས་ཅད་ཀྱི་ཆོས་སྐུ་སྐྱེ་མེད་ཀྱི་དོན་རྟོགས་པར་བྱིན་གྱིས་བརླབ་ཏུ་གསོལ། །ལོངས་སྐུ་འགགས་མེད་ཀྱི་རྩལ་འབྱོངས་པར་བྱིན་གྱིས་བརླབ་ཏུ་གསོལ། །སྤྲུལ་སྐུས་འགྲོ་དོན་ཕྱོགས་མེད་དུ་སྐྱོང་ནུས་པར་བྱིན་གྱིས་བརླབ་ཏུ་གསོལ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆི། །རྗེ་སངས་རྒྱས་རིན་པོ་ཆེ་ལ་སྐྱབས་སུ་མཆི། །དེ་ནས་མ་ནམ་བཞི་སྐོར་ཅི་རིགས་དང་སངས་རྒྱས་རིན་པོ་ཆེ་ཁོ་ན་གྲངས་དང་འཐོན་དུ་གསོག མཐར་སེམས་ཅན་ཐམས་ཅད་ཀྱི་བློ་ཆོས་སུ་འགྲོ་བ་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པར་བྱིན་གྱིས་བརླབ་ཏུ་གསོལ། །ཅེས་པའི་བར་གྱིས་གྲུབ་བོ། །གསུམ་པ་གསང་སྒྲུབ་དངོས་སྒྲུབ་བཟླས་པའི་དབང་དུ་བྱས་ཏེ། གོང་གི་འཕྲོར། གང་འདོན་འབྲས་བུ་འབྱུང་བར་ངེས། །ཅེས་གསུངས་པས། བྱིན་རླབས་དངོས་གྲུབ་ཀྱི་དོན་དུ་གསོལ་བ་འདེབས་པ་ནི། སྒྱུ་འཕྲུལ་སྣ་ཚོགས་བླ་མ་སྤྲུལ་པའི་སྐུ། །ཅིར་སྣང་བླ་མའི་སྐུ་ཡི་རང་བཞིན་དུ། །ལམ་དུ་ཁྱེར་བའི་ཁྱབ་གདལ་མོས་གུས་ཀྱིས། །སྣང་སྟོང་འཛིན་མེད་ངང་ནས་གསོལ་བ་འདེབས། །སྐུ་ཡི་སྣང་ཚུལ་མངོན་དུ་གྱུར་པའི་ཕྱིར། །ལུས་ལ་སྐུ་ཡི་བྱིན་གྱིས་བརླབ་ཏུ་གསོལ། །ཁྱོད་སྐུ་གསང་བ་བསམ་གྱིས་མི་ཁྱབ་པའི། །བྱིན་ཆེན་ལུས་ལ་ཕོབ་ཅིག་བླ་མ་མཁྱེན། །མ་དག་རྩ་ཁམས་ལྷ་ཡི་སྐུ་རུ་དག །རང་དོན་བླ་མའི་རྡོ་རྗེ་སྐུ་སྒྲུབ་སྟེ། །གཞན་དོན་མི་ཟད་རྒྱན་གྱི་འཁོར་ལོའི་ལུས། །ཚེ་འདི་ཉིད་ལ་གྲུབ་པའི་དངོས་གྲུབ་ཞུ། །གཞོམ་མེད་སྒྲ་སྐད་བླ་མ་ལོངས་སྤྱོད་རྫོགས། །གང་ཐོས་བླ་མའི་གསུང་གི་རང་བཞིན་དུ། །ལམ་དུ་ཁྱེར་བའི་ཁྱབ་གདལ་མོས་གུས་ཀྱིས། །གྲགས་སྟོང་བརྗོད་མེད་ངང་ནས་གསོལ་བ་འདེབས། །གསུང་གི་འཆར་ཚུལ་མངོན་དུ་གྱུར་པའི་ཕྱིར། །ངག་ལ་གསུང་གི་བྱིན་གྱིས་བརླབ་ཏུ་གསོལ། །ཁྱོད་གསུང་གསང་བ་བསམ་གྱིས་མི་ཁྱབ་པའི། །བྱིན་ཆེན་ངག་ལ་ཕོབ་ཅིག་བླ་མ་མཁྱེན། །མ་དག་རླུང་ཁམས་ནཱ་དའི་སྔགས་སུ་རྫོགས། །རང་དོན་བླ་མའི་རྡོ་རྗེའི་གསུང་གྲུབ་སྟེ། །གཞན་དོན་མི་ཟད་རྒྱན་གྱི་འཁོར་ལོའི་ངག །ཚེ་འདི་ཉིད་ལ་གྲུབ་པའི་དངོས་གྲུབ་ཞུ། །ལྷན་ཅིག་སྐྱེས་པ་བླ་མ་ཆོས་ཀྱི་སྐུ། །གང་དྲན་བླ་མའི་ཐུགས་ཀྱི་རང་བཞིན་དུ། །ལམ་དུ་ཁྱེར་བའི་ཁྱབ་གདལ་མོས་གུས་ཀྱིས། །རིག་སྟོང་སྐྱེ་མེད་ངང་ནས་གསོལ་བ་འདེབས། །ཐུགས་ཀྱི་གནས་ཚུལ་མངོན་དུ་གྱུར་པའི་ཕྱིར། །ཡིད་ལ་ཐུགས་ཀྱི་བྱིན་གྱིས་བརླབ་ཏུ་གསོལ། །ཁྱོད་ཐུགས་གསང་བ་བསམ་གྱིས་མི་ཁྱབ་པའི། །བྱིན་ཆེན་ཡིད་ལ་ཕོབ་ཅིག་བླ་མ་མཁྱེན། །མ་དག་ཆོས་ཁམས་བདེ་བ་ཆེན་པོར་སྨིན། །རང་དོན་བླ་མའི་རྡོ་རྗེ་ཐུགས་གྲུབ་སྟེ། །གཞན་དོན་མི་ཟད་རྒྱན་གྱི་འཁོར་ལོའི་ཡིད། །ཚེ་འདི་ཉིད་ལ་གྲུབ་པའི་དངོས་གྲུབ་ཞུ། །ཞེས་གསོལ་བཏབ་སྟེ། མདུན་གྱི་བླ་མའི་ཐུགས་ཀར་ཡེ་ཤེས་སེམས་དཔའ་རྡོ་རྗེ་འཆང་མཚོན་གང་བ། དེའི་ཐུགས་ཀར་ཏིང་ངེ་འཛིན་སེམས་དཔའ་ཉི་མའི་དཀྱིལ་འཁོར་གྱི་སྟེང་ཧཱུཾ་ཡིག་སྔོན་པོའི་མཐར་ཨོཾ་གུ་རུ་ཛྙཱ་ན་བཛྲ་སིདྡྷི་ཧཱུཾ། ཅེས་པའི་སྔགས་ཀྱི་བསྐོར་བར་གྱུར་པར་བསམ་ནས་མཚན་སྔགས་བཟླ། སྐབས་སུ་དེ་ལས་འོད་ཟེར་སྤྲོ་བསྡུ་དོན་གཉིས་བྱས་པར་དམིགས་ཏེ་གྲངས་ཅི་འཐོན་དུ་གསོག མཐར་ཐུན་མཚམས་སུ་གཏོར་མ་བླ་མཆོད་བཞིན་བྱིན་གྱིས་བརླབས་ཏེ་འབུལ། འབུལ་སྔགས་ཨོཾ་གུ་རུ་ཛྙཱ་ན་བཛྲ་ས་པ་རི་ཝ་ར་སོགས་བཏགས་པའི་ཁྱད་པར་ཙམ་མོ། །འདོད་གསོལ་མཆོད་སྦྱིན་གྱི་གཏོར་མ་སོགས་ནས་བྱིན་གྱིས་བརླབ་ཏུ་གསོལ། ཞེས་པའི་བར་རོ། །གསུམ་པ་རྗེས་ཀྱི་བྱ་བ་ལ་དྲུག དཀྱིལ་འཁོར་བསྡུ་བ། དབང་བཞི་བླང་བ། བོད་དུ་ཞུ་བ། ཕྲ་ཐིག་སྒོམ་པ། ཐིག་ལེ་འབེབས་སྦྱང༌། ལྷ་སྐུར་ལྡང་བའོ། །དང་པོ་ནི། བླ་མ་སངས་རིན་མས་གསོལ་བ་བཏབ་པའི་མཐར། མདུན་རྟེན་མེ་ལོང་ལ་དབུགས་ཐིམ་པ་ལྟར་རྟེན་དཀྱིལ་འཁོར་བརྟེན་པ་ལྷ་ལ་ཐིམ། ལྷ་གཙོ་བོ་ལ། དེ་རང་གི་སྤྱི་བོའི་ཐད་ཀྱི་ནམ་མཁར་འདྲེན་ཏེ། པདྨ་ཉི་ཟླའི་གདན་ལ་བཞུགས་པར་བསམ་མོ། །གཉིས་པ་ནི། དེ་ནས་མཚན་རྣམས་ཡོངས་སུ་རྫོགས་སོགས་ཀྱི་དབང་བཞི་བླང་བར་བྱའོ། །གསུམ་པོ་ནི། དེ་ནས་མོས་གུས་གདུང་ཤུགས་དྲག་པོའི་སྒོ་ནས་བླ་མ་གདན་དང་བཅས་པ་འོད་དུ་ཞུ་ནས་རང་ལ་བསྟིམས། རང་སྐད་ཅིག་གིས་བླ་མའི་གསང་བ་གསུམ་དང་གཉིས་སུ་མི་བྱེད་པར་ཟག་མེད་འོད་ཀྱི་སྐུར་གསལ་བའི་སྙིང་ཁར་བླ་མ་རྡོ་རྗེ་འཆང་གི་དཀྱིལ་འཁོར་རྟེན་དང་བརྟེན་པར་བཅས་པ་མིག་འབྲས་ནང་དུ་གཟུགས་བརྙན་ཤར་བ་ལྟར་དམིགས་ཏེ་རྫོགས་རིམ་ཕྲ་ཐིག་གི་རྣལ་འབྱོར་བསྒོམ་པར་བྱའོ། །བཞི་པ་ནི། དེ་ནས་སྲོག་རྩོལ་བསྡམས་ཏེ་དབུགས་ཕྱིར་འགྲོ་བའི་ཚེ་རྡུལ་ཕྲ་རབ་བསགས་པའི་ཡེ་ཤེས་ཀྱི་འོད་ཟེར་ལས་སྣ་ཚོགས་པའི་སྐུ་མཐའ་ཡས་པ་སྤྲོས་ཏེ། སེམས་ཅན་ཐམས་ཅད་རྡོ་རྗེ་སེམས་དཔར་བྱིན་གྱིས་བརླབས། ནང་དུ་འཇུག་པའི་ཚེ་སྙིང་གའི་ལྷ་ལ་བསྡུ། གནས་པའི་ཚེ་དཀྱིལ་འཁོར་གྱི་འཁོར་ལོ་དང་མཉམ་པ་ཉིད་དུ་ཇི་ཙམ་ཐུབ་པར་བཞག དེ་ལྟར་ཡང་དང་ཡང་དུ་སེམས་ཤིན་ཏུ་བརྟན་པར་བཟུང་བས། ཞག་བདུན་གྱི་ལུས་འདར་བ་དང༌། བསྐྱོད་པ་དང༌། གཡོ་བ་དང༌། འཕར་བ་སོགས་རང་གིས་མངོན་སུམ་དུ་མཐོང་བར་འགྱུར་རོ། །ལྔ་པ་ནི། ལྟེམ་རྐྱང་མ་བྱེད་ན་ནཱ་རོ་པ། །ཞེས་གསུངས་པའི་དོན་དེ་ལ་གོམས་ནས་རྒྱུན་དུ་རང་གི་སྤྱི་བོ་མི་ཤིགས་པའི་ཐིག་ལེ་ལས་བདུད་རྩི་འོ་མའི་རྒྱུན་ཉིན་མཚན་དུ་ཕབ། ལྟེ་བར་རླུང་མེ་སྦྱོར་བའི་སྟེང་ཐོད་པའི་ནང་དུ་བདུད་རྩིས་གང༌། རླུང་གིས་གཏུམ་མོ་འབར་བས་བདུད་རྩི་ལུད་དེ་ལུས་ཐམས་ཅད་ལ་ཁྱབ་པས་སྙིགས་མ་དག་སྟེ་ཤིན་སྦྱངས་ཐོབ། སེམས་ལས་སུ་རུང་བས་ཏིང་ངེ་འཛིན་ལ་དབང་སྒྱུར་ནས་ཕྱི་ནང་གཉིས་སུ་མེད་པའི་ཡེ་ཤེས་འོད་གསལ་བའི་ངོ་བོ་བླ་མའི་སྐུ་རྡོ་རྗེ་སྤྲུལ་པའི་སྐུ་འཇའ་ཚོན་ལྟ་བུ་ཚེ་འདིར་གྲུབ་པར་འགྱུར་རོ། །དྲུག་པ་ནི། ཐིག་ལེ་ལས་རང་ཉིད་རྡོ་རྗེ་སེམས་དཔའ་ཞལ་གཅིག་ཕྱག་གཉིས་པའི་སྐུར་ལྡང་བའོ། །དེ་ནས་བསྔོ་སྨོན་བཀྲ་ཤིས་སོགས་ཀྱིས་མཐའ་བརྒྱན་པར་བྱའོ། །གཉིས་པ་ཚོགས་སྒྲུབ་ཚོགས་འཁོར་གྱི་དབང་དུ་བྱས་ན། ཚོགས་དང་གཏོར་མ་བླ་མ་སངས་རྒྱས་རིན་ལྷག་མ་ཡན་གྲུབ་ནས། རྗེས་མཆོད་ནི། ཨོཾ་གུ་ར་སརྦ་ཏ་ཐཱ་ག་ཏ་པུཥྤེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ་སོགས་ནས་ཤཔྟའི་བར་གྱིས་མཆོད། གང་གི་དྲིན་གྱིས་སོགས་ཀྱིས་བསྟོད། ཡི་གེ་བརྒྱ་པས་ལྷག་ཆད་བསྐང༌། བདག་བློའི་གཏི་མུག་སོགས་ཀྱིས་བཟོད་གསོལ་དང༌། ཁྱེད་ཀྱི་ཐུགས་རྗེས་སོགས་ཀྱིས་གཤེགས་གསོལ་དང༌། མདུན་བསྐྱེད་ཀྱི་ཡེ་ཤེས་པ་རྣམས། འདིར་ནི་གཟུགས་དང་སོགས་ཀྱིས་བརྟན་བཞུགས་གང་རུང་བྱའོ། །དེ་ནས་བསྔོ་སྨོན་བཀྲ་ཤིས་སོགས་ཀྱིས་མཐའ་བརྒྱན་པར་བྱའོ།། །།ཞེས་བླ་མའི་སྒྲུབ་ཐབས་ཐུན་མོང་མ་ཡིན་པ་འདིའང༌། རང་རེའི་དཔལ་ལྡན་འབྲུག་པ་རིན་པོ་ཆེ་འདི་ཉིད་ལ་མི་ཕྱེད་པའི་དད་པ་འཆང་བ། ཆོས་དང་ཆོས་མིན་གྱིས་མཁྱེན་སྤྱན་མངའ་བའི་སློབ་ཕྲིན་ལས་རྒྱལ་མཚན་མཆོག་གི་བཞེད་སྐོང་དུ་བཙུན་པ་དགེ་རིན་པས་ཕ་སྡིངས་བཤད་གྲྭ་བྲིས་པ་དགེ་ལེགས་སུ་གྱུར་ཅིག། །།